РЕШЕНИЕ ЗА ИЗПЪЛНЕНИЕ (ЕС) 2015/249 НА КОМИСИЯТА
от 10 февруари 2015 година
за продължаване на валидността на Решение 2006/502/ЕО относно изискването към държавите членки да приемат мерки, за да гарантират, че на пазара се пускат единствено запалки, които са обезопасени спрямо деца, и да забранят пускането на пазара на запалки с нестандартен дизайн
(нотифицирано под номер С(2015) 603)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 13 от нея,
като има предвид, че:
(1)
С Решение 2006/502/ЕО на Комисията (2) от държавите членки се изисква да приемат мерки, за да гарантират, че на пазара се пускат единствено запалки, които са обезопасени спрямо деца, и да забранят пускането на пазара на запалки с нестандартен дизайн.
(2)
Решение 2006/502/ЕО бе прието в съответствие с разпоредбите на член 13 от Директива 2001/95/ЕО, с който се ограничава валидността на решението за период, не по-дълъг от една година, но се допуска тя да бъде продължавана за допълнителни периоди, никой от които не може да надвишава една година.
(3)
Валидността на Решение 2006/502/ЕО беше продължавана за едногодишни периоди - за първи път с Решение 2007/231/ЕО на Комисията (3), до 11 май 2008 г., за втори път - с Решение 2008/322/ЕО на Комисията (4), до 11 май 2009 г., за трети път - с Решение 2009/298/ЕО на Комисията (5), до 11 май 2010 г., за четвърти път - с Решение 2010/157/ЕС на Комисията (6), до 11 май 2011 г., за пети път - с Решение 2011/176/ЕС на Комисията (7), до 11 май 2012 г., за шести път - с Решение за изпълнение 2012/53/ЕС на Комисията (8), до 11 май 2013 г., за седми път - с Решение за изпълнение 2013/113/ЕС на Комисията (9), до 11 май 2014 г., и за осми път - с Решение за изпълнение 2014/61/ЕС на Комисията (10), до 11 май 2015 г.
(4)
Все още на пазара се пускат запалки, които не са обезопасени спрямо деца. Укрепването на дейностите по надзор на пазара - от изготвяне на целеви извадки до предприемане на ефективни ограничителни мерки - следва допълнително да намали предлагането на такива запалки на пазара.
(5)
При липсата на други задоволителни мерки по отношение на безопасността на запалките спрямо деца е необходимо да се продължи валидността на Решение 2006/502/ЕО за още 12 месеца.
(6)
Поради това Решение 2006/502/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на комитета, създаден с Директива 2001/95/ЕО,
ПРИЕ НАСТОЯЩОТО РЕШЕНИЕ:
Член 1
В член 6 от Решение 2006/502/ЕО параграф 2 се заменя със следното:
„2. Настоящото решение се прилага до 11 май 2016 г.“
Член 2
Държавите членки приемат необходимите мерки, за да се съобразят с настоящото решение, най-късно до 11 май 2015 г. и ги публикуват. Те незабавно информират Комисията за това.
Член 3
Адресати на настоящото решение са държавите членки.
Съставено в Брюксел на 10 февруари 2015 година.